Ipakchilik: Qishloq joylardagi aholi ish bilan ta'minlanib, daromadi oshiriladi

Ipakchilik sohasi korxonalari faoliyati samaradorligini oshirish, ushbu sohaga innovatsion texnologiyalarni tatbiq etish hamda qishloq joylarda aholi, ayniqsa ayollar bandligini ta'minlash maqsadida O‘zbekiston Respublikasi Prezidentining 2017 yil 29 martdagi 2856-sonli "O‘zbekipaksanoat" uyushmasi faoliyatini tashkillashtirishga doir chora-tadbirlar to‘g‘risidagi qarori ijrosi bo‘yicha qator ishlar amalga oshirildi. 
Birinchidan, uyushma tizimi korxonalariga mavjud 43,4 ming gektar tut daraxti va 44 million tut ko‘chati biriktirildi, shuningdek 2270 gektar plantatsiya yaratildi, bulardan 400 gektar maydonni intensiv tut daraxtlari egallaydi. 
Ikkinchidan, 2018 yilda 18 ming tonna ipak qurti pillasi yetishtirildi (2017 yilga nisbatan 144 foizga ko‘p), ipak mahsulotlari eksporti esa 60 million AQSh dollaridan ortiqni tashkil qildi. 
Uchinchidan, 2018 yilda ipakchilik sohasi korxonalari modernizatsiyasi hisobiga 50 million AQSh dollaridan ortiq investitsiyalar kiritildi. 
To‘rtinchidan, ipakchilik sohasida 14 452 ta doimiy va  410 793 ta mavsumiy ish o‘rinlari yaratildi. 
Beshinchidan, ipakchilik sohasida Xitoy, Eron, Vetnam, Hindiston, Janubiy Koreya, BAA, Turkiya, Avstriya, Vengriya, Italiya, Germaniya, Belgiya, Bolgariya, AQSh, Singapur, Pokiston va Qirg‘iziston kabi davlatlar bilan xalqaro hamkorlik o‘rnatildi. 
Shuningdek, "O‘zbekipaksanoat" uyushmasining ipakchilik sohasida yangi loyihalarni amalga oshirish, Qishloq xo‘jaligi vazirligining fermer xo‘jaliklari yer uchastkalarida tut ekishini jadal rivojlantirishga doir takliflari qabul qilindi. Bundan tashqari, "O‘zbekipaksanoat" uyushmasi, Fermer dehqon xo‘jaliklari kengashi hamda Bandlik va mehnat munosabatlari vazirligining ipakchilik tizimi tashkilotlari tomonidan tomorqa yer egalariga 50 bosh 90 kunlik parranda va tut ko‘chatlarini shartnoma asosida beminnat yetkazib berish haqidagi takliflari ham tasdiqlandi. Buning natijasida qishloq joylardagi aholi, ayniqsa ayollar ish bilan ta'minlanadi va ularning respublika hududlaridagi daromadlari oshishi qayd etildi. 
2018 yilning 1 sentabridan boshlab "O‘zbekipaksanoat" uyushmasi tarkibidagi tashkilotlarga polietilen xomashyo ilk uch yil davomida polietilen ishlab chiqaruvchi tashkilotlarning ulgurji narxlarida realizatsiya qilinadi. 
Respublika hududida ipakchilik sohasidagi yangi ishlab chiqarish kuchlari faoliyati qat'iy tartibda "O‘zbekipaksanoat" uyushmasi tavsiyasiga ko‘ra yo‘lga qo‘yiladi. 
Bundan tashqari, sohaga xorijiy investtsiyalarni keng ko‘lamda jalb qilish ishlarini rivojlantirish, sohaga yo‘naltirilgan ilm-fan yutuqlari, innovatsion g‘oyalar  samaradorligini oshirish maqsadida "O‘zbekipaksanoat" uyushmasi raisining Qayta ishlash, investitsiyalar va innovatsiyalar masalalari bo‘yicha o‘rinbosari lavozimini kiritish ko‘zda tutilmoqda.